
Veľký majster





V izbe Miloslava Fizelčíka je všetko v úžasnom neporiadku. Na posteli a diváni i stolcoch sú šaty nametané, na prostriedku, kde by mal byť prázdny priestor, tri podstavce s natiahnutým plátnom, na všetkých pozačínané obrazy, ale ani jeden nedokončený. Na neveľkom stole pri okne, ktoré hľadelo do záhrady, zapadlej mrakom predvečera, zahodený štetec a farby rozfŕkané, po zemi poskrúcané hrubé papiere začatých prác. Konča stola veľký obraz, oddelený od druhých, s čerstvou farbou ešte, neuschnutou dobre, i ten nedokončený. A aká neporiadna je izba Mila Fizelčíka, taký je i on sám. Naoko oblečený je síce dosť elegantne, v krátkom zelenkastom kabáte, v manžetách bielych, ale vnútro jeho je samá haravara. Chodí po izbe strmým krokom, plný nervóznosti a na zvráskavelom čele hrozná muka. Pred dvoma týždňami začal nový obraz maľovať, namaľoval ho horko-ťažko do poly a potom zasekol sa i nevie sa už ďalej hnúť. Lebo Milo Fizelčík chce byť umelec. Vyučil sa bol síce za merníka, keď zrazu zacítil, že je talent. Nechal všetko tak a oddal sa svojmu povolaniu, ktoré ho zvalo, i začal robiť, čo k všetkému tomu treba. Nechal si dlhé vlasy rásť a pobehal mestá, ktoré treba ponavštevovať, a teraz je tu, behá po izbe a mučí sa. Na šťastie, nebýva nikdy sám, naveky sú takí, čo mu pomáhajú. I teraz v izbe je slečna Helena Bielovská. Opiera sa o dvere oproti najnovšiemu obrazu a v nesmiernych dumách hľadí naň zpod mihalníc. Jej pohľad je plný veľkého dojmu a tvár úplne zduchovnelá. Milo Fizelčík je jej snúbencom, preto ten hlboký dojem v jej oku. Je umelec, hoci sa mu ešte nič nedarí… Začne i desať obrazov a ani jedného nedokončí. Keď je do poly v ňom alebo ani do poly, vidí, že nie to chcel namaľovať, že sa pomýlil, nedobrú myšlienku si vzal, i nechá to tak a silí sa do druhého. Strojí sa byť veľkého mena, ktoré bude bývať i tisíc ľuďom na jazyku, ale ešte nepremohol seba…

„Nie, nie, nie… Mňa to zabije!“ vzdychol dychtive Milo, behajúc po izbe a zahadzuje dlhé struky vlasov so zapáleného čela ako v horúčke.

Zastane pred najnovším obrazom s vražedlným pohľadom a s mukou pozrúc naň. Na ňom namaľované je veľa všakového — svadba — a hlavná osoba je dievča v parte, sediace na kraji postele. To do poly namaľoval, po pás, ďalej nevie. Nohy nevie jej nijako kam podieť. Helena, snúbenica, ktorá rada by mu pomôcť vo všetkom, sadá i tak i tak na posteľ, aby videl, a nedarí sa mu, nepáči. No zato snúbenica jeho s tichým nadšením sleduje jeho každý pohyb. Hľa, tak vyvinuje sa veľký človek, tak borí so sebou! Postava mu stenkla, tvár schudla, dve veľké kosti na lícach vyduly sa mu a oči v zimničnom lesku. Plný nenávisti hľadí na svoje dielo, že sama naľakala sa a pristúpila bližšie.

„Nechaj dnes tak. Poď von na čerstvé povetrie. Príde to samé, uvidíš…“

„Eh, i včera sme nechali, i predvčerom, a nič neprišlo…“ vraví on zúfale, a zasa začne behať hore-dolu, kolenami štopajúc sa do podstavcov i všetkého, čo mu do cesty prišlo. „Spáliť obraz, to treba!“ i hodí sa na stolec zničený, pozrúc úzkostlive, či ho sprevádza jej nadšený pohľad, udržujúci v ňom dušu, potom zakryje dlaňou tvár.

Helenine oči priľnú teraz tu naň s obdivom: tak bojujú so sebou veľkí majstri… Ale predsa tých múk je už veľa a zdar nijaký. Prečo sa mu nedarí, keď cíti v sebe povolanie? I priľnú jej oči prenikavo na jeho sklonenú hlavu, ako by chcela vyčítať, čo v tom pravdy. On zaševelil sa a zdvihol hlavu.

„Aký to šramot?“

„Kde?“ trhne sa ona vyrušená a rýchle obráti hlavu, načúvajúc.

Potom pozrela na neho a berie sa ku dverám, v ktorých o chvíľku ukázala sa slúžka Mara v červenom čepci.

„Čo chceš?“ skríkla na ňu Helena zrazu popudená.

„Prach stieram tu v salóne,“ odpovedá Mara dobrej vôle — páčilo sa jej ich naľakanie. Ako by ich pri zlom pristihol, naveky tak vzplanú. „A idem poobzerať, čo namaľovali, už som i dva týždne nebola tu…“

„Ba čo ešte: nemáš ty inej roboty? Sem nejdeš, rozumieš ma?“ A celá rozochvelá vytisne ju a i ona vyjde s ňou do salóna. „Vieš, že pán urodzený nechcú, keď ich nepokoja.“

„Ojej, čo pozriem, nič im nebude!“ odvetí Mara a utiera s elegantných stolcov prach, už iba v to pohrúžená, ale keď prišla blízko dverí, zasa nenadále strčila hlavu do nich.

„Čože robia?“ spýtala sa, pozrúc najprv na Mila, ktorý stál vypätý so založenými rukami pri okne a neodpovedal. „Ľaľa, a tejže sa kde nohy?!“ zvolala na obraz, na ktorom sa leskla čerstvá farba. „Toho som ešte nevidela… Ah, jaj!“

„Ale ty, ty!“ kričí Helena, bežiac k nej s červenými lícami. Pozerala vodu v poháre, kde sú kvety, či je dosť čerstvá, i nezbadala hneď jej výčin, i zavrie jej dvere pred nosom. „Už som ti sto ráz povedala, že ta nesmieš chodiť, že to mýli pána urodzeného. Ty sa nazdávaš, že sa to taký človek, ako druhý, a že sa to tak môže robiť, ako iná vec… To sa nazdávaš?“ vraví jej rýchlo, všetko na dúšok. „Ale darmo vravieť tejto sprostej husi…“ myslí si potom.

„Ja som im zas chcela povedať, že ich volajú dnu. Ako sa tu mladý pán urodzený, o nič nechodia,“ spustí i Mara svoje, čo ju tlačí. „Oni iba tam sedia naveky, a všetka starosť je na hlave pani urodzenej. A keby ich aspoň tá noha nebolela…“

„To ich zato bolí, lebo bude pršať…“ odpovie slečna, odzbrojená trochu.

„Ej zato, a nie že veľa chodia? Len načo prišli bývať sem mladý pán urodzený. Keď potrebujú pokoj, by im u ich mamičky lepší bol.“

„Hádam vieš, že sa im maminka nie doma — a čuš, utieraj…“

„I sami by ta boli doma; ja som žena, a nebála by sa. A tu sa im kamaráti.“

„A ktože by ich bol opatroval?… Hlúpa hus!“ pomyslí si.

